
ACORD 45/2007, DE 7 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient núm. 32/A/06. Autorització de transmissió mortis causa de diverses accions sol·licitada per la societat Club de Ràdio Terrassa,SA.

1. Antecedents

1. El 15 de maig de 2006 (registre entrada 1.095/2006) el Sr. Jordi Llobet, secretari del consell d’administració de la societat Club de Ràdio Terrassa, SA, va trametre al Consell de l’Audiovisual de Catalunya escrit de sol·licitud d’autorització administrativa relativa a una operació de transmissió mortis causa d’accions de la societat Club de Ràdio Terrassa, SA, juntament amb la documentació acreditativa de la mateixa.

2. El 26 de setembre de 2006 el Tribunal Constitucional va dictar interlocutòria mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual, i per tant, va quedar en suspens la tramitació de l’ expedient que ens ocupa.

3. En data 18 de gener de 2007 el Tribunal Constitucional va dictar Interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona.
4. La societat Club de Radio Terrassa,SA té un capital social de 808.765,70 €, dividit en 13.457 accions de valor nominal 60,10€ cadascuna d’elles, numerades correlativament de l’1 al 13.457, ambdues incloses. 

5. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz), renovada mitjançant l’ Acord de la Comissió de Govern per Assumptes Institucionals i Socials de 12 de novembre de 2003. Així mateix, la sol·licitant també és titular d’una concessió d’OM a la zona de servei de Terrassa (tot i que es declara per part del Sr. Jordi Llobet, Secretari no conseller de la sol·licitant, que té la freqüència 828MHz, consta a aquest Consell la freqüència 1116), i de tres proves pilot d’FM a les localitats de Castell-Platjad’Aro (95.6MHz), Sitges (90.6MHz) i Terrassa (89.4MHz). 

6. Club de Ràdio Terrassa,SA té participació en la societat Radio Club 25, SA (29’44%), que és membre de la UTE VIVA DIGITAL, titular d’una concessió de DAB nacional amb desconnexions regionals. La sol·licitant també participa en la societat Publi 20,SL (25%), titular d’un programa de televisió digital a la demarcació de Sabadell.

7.Vist l’informe dels serveis del Consell de l’Audiovisual de Catalunya.

2. Fonaments de Dret

a. Competència del Consell de l’Audiovisual de Catalunya
1. L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableix que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats a partir de l’entrada en vigor de la Llei .

b. Descripció de l’operació objecte d’autorització administrativa.

La societat Club de Ràdio Terrassa, SA sol·licita autorització per un negoci jurídic de transmissió mortis causa de cinc accions, números 2.578 al 2.582, ambdues incloses, representatives del 0,04% del capital social a favor de la Sra. [...]. Les esmentades accions eren propietat del seu pare, Sr. [...], que va morir el dia 10 de juny de 1997.
Per tal d’acreditar la transmissió de les accions, la sol·licitant adjunta a la sol·licitud el testament atorgat pel Sr. [...], davant el Notari de [...], Sr. [...], el dia 24 de maig de 1990, sota el seu número de protocol [...] i còpia d’un escrit presentat per la Sra. [...] davant l’oficina liquidadora de Terrassa, per tal de liquidar l’impost de successions relatiu a les esmentades accions.
Segons el certificat signat pel secretari del consell d’administració de la companyia Club de Radio Terrassa, SA, en data 8 de maig de 2006, les accions que va heretar la Sra. [...] representen el 0,04% del capital de la companyia.

L’ adquirent, Sra.  [...], segons es desprèn de la seva declaració signada en data 3 de maig de 2006, no és titular d’accions ni participacions en altres societats concessionàries de prestació de serveis de radiodifusió sonora en ones mètriques amb modulació de freqüència per a emissores comercials. 

Analitzada la documentació presentada es conclou que l’operació de transmissió mortis causa de cinc accions de la societat Club de Radio Terrassa,SA representatives del 0’04% del seu capital social no té cap incidència en el pluralisme ni en la concentració de mitjans de comunicació audiovisuals.
Com és evident, l’autorització dels negocis jurídics objecte d’aquest acord s’entén sens perjudici de la plena vigència del règim jurídic concessional que és aplicable a Club de Ràdio  Terrassa,SA.

Per tot l’ exposat, el Ple del Consell de Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, l’adquisició mortis causa de 5 accions de la societat Club de Ràdio Terrassa, SA, números 2.578 a 2.582, ambdues incloses per part de la Sra. [...], sense que això suposi l’alteració del règim jurídic al qual es troba sotmès el concessionari en virtut de la legislació vigent i el títol que ostenta
2. Notificar aquest Acord a la societat Club de Ràdio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 7 de febrer de 2007.

Josep M. Carbonell i Abelló



Dolors Comas d’Argemir i Cendra

President

